राज ठाकरे के खिलाफ कमेंट करने वाले युवक को मराठी भाषी होने के कारण मनसे ने दी 'कम सजा'  
युवक को उठक-बैठक कराई और वीडियो बनाया
मनसे ने वीडियो सोशल मीडिया पर शेयर कर दिया
एक कार्यकर्ता ने कहा, मराठी भाषी न होता तो पिटाई भी करते
सोशल मीडिया पर महाराष्ट्र नवनिर्माण सेना प्रमुख राज ठाकरे के खिलाफ टिप्पणी करना एक युवक को महंगा पड़ गया. टिप्पणी करने वाले युवक को मनसे कार्यकर्ताओं ने खोज निकाला और उससे उठक-बैठक करवाई. कार्यकर्ताओं ने युवक से उठक-बैठक करवाने के दौरान इस घटना का वीडियो बनाकर इसे सोशल मीडिया पर जारी कर दिया.
जानकारी के मुताबिक पुणे के मनसे कार्यकर्ताओं ने राज ठाकरे के आधिकारिक फेसबुक पेज पर अभद्र भाषा में कमेंट करने वाले युवक को 50 दंड बैठक की सजा दी. पीड़ित युवक का नाम रोहित बोराडे बताया जा रहा है. जबकि शिकायत करने वाले एमएनएस नेता का नाम आशीष साबले पाटिल है.
पुणे एमएनएस विद्यार्थी सेना प्रमुख आशीष ने फोन पर बताया कि अभद्र टिप्पणी करने वाल लड़का मराठी भाषी है इसलिए उसे सिर्फ दंड बैठक करवाकर छोड़ दिया. दूसरा कोई रहता तो उसकी पिटाई भी करते.

आशीष ने पुणे पुलिस को पत्र लिखकर टिप्पणी करने वाले युवक के खिलाफ कार्रवाई की मांग भी की है.